Conciliación con dereitos - CIG: Confederación Intersindical Galega\n29 Novembro 2021 03:53\nConciliación con dereitos ante as necesidades de coidados xeradas pola pandemia\nO Goberno galego e do Estado español desde a o inicio da pandemia non adoptaron disposicións que garantisen a protección das persoas que se fan cargo dos coidados. Tampouco se formularon medidas para casos especiais como os formados por familias monoparentais, feminizadas na súa meirande parte, as cales quedaron desprotexidas e sen alternativas para o coidado.\nCoa intención de dar resposta a esta problemática é necesario artellar solucións que teñan en conta as peculiaridades do noso país, tanto no que respecta á localización dos núcleos de poboación, á dispersión xeográfica ou ao tecido produtivo galego. Por todo o exposto, propoñemos a adopción das seguintes medidas dirixidas a garantir a protección da clase traballadora galega que precisa facer uso dos seus dereitos de conciliación:\n1. Xornada reducida sen redución de salario\nEstabelecemento dunha xornada reducida sen redución de salario de 30 horas semanais, que permita exercer as obrigas e dereitos de coidado.\n2. Xornadas intensivas\nEstabelecemento de xornadas intensivas a combinar entre cónxuxes.\n3. Licenzas remuneradas\nLicenza remunerada para quen non poida asistir ao traballo por razóns urxentes derivadas do coidado de crianzas e persoas dependentes. Esta licenza darase no caso de que as persoas persoas suxeitos causantes precisen de atención directa e continuada e non podan acudir a centros educativos ou de coidado (confinamentos, enfermidades,...).Deberá achegarse unha solicitude na que se expoña a imposibilidade de acollerse ao teletraballo ou realizar unha adaptación da xornada laboral.\n4. Prestación da seguridade social\nEstablecemento dunha prestación da seguridade social para que o detrimento económico derivado do coidado de persoas, en concreto nos casos de goce dunha redución de xornada sempre que a mesma sexa inferior ao 100%.A empresa seguirá facéndose cargo das cotizacións e a Seguridade Social pagará unha contía do 75% do salario do mes anterior á solicitude da prestación calculada en proporción ao tempo reducido.\n5. Solicitude de desemprego\nPosibilidade de solicitar o desemprego para aquelas persoas traballadoras que solicitaron unha redución de xornada do 100% ou unha excedencia por coidado. Este tempo de desemprego entenderase como non consumido de igual forma que o persoal afectado polos ERTE.\n6. Servizos colectivos de coidado de carácter público\nCreación de servizos colectivos de coidado de carácter público ou adaptación de edificios e locais existentes destinados ao coidado e á atención das crianzas e da mocidade até os 18 anos. Estas instalacións combinarán actividades lúdicas con espazos onde poidan ler, imprimir documentos, realizar tarefas educativas de repaso, co obxectivo de paliar a fenda dixital e garantir o acceso de todas as crianzas ás novas tecnoloxías e internet.\nA Xunta de Galiza, mediante o organismo público de ámbito galego que lle corresponda, correrá a cargo e coordinará cos concellos (ou de ser o caso ás deputacións provinciais) a prestación directa destes servizos, coa contratación do persoal necesario e habilitando as partidas económicas necesarias para garantir unha prestación directa dos mesmos.\n• Reacondicionamento de institucións, ou creación de novas instalacións e servizos:\n• Adaptaranse os espazos das escolas unitarias, escolas agrarias, centros cívicos municipais, casas da cultura, casas da mocidade, locais de ensaio, ou outras infraestruturas como servizos de atención ás crianzas, que serán reconvertidas como espazos lúdicos/educativos, garantindo que poidan realizar actividades ao aire libre, actividades de lectura, xogos, acceso a puntos WIFI, con servizo de impresión de documentos etc.\n• Garantir a creación e posta en marcha da rede pública de Casas niño no rural naqueles municipios de menos de 5000 habitantes onde non exista esta infraestrutura.\n• Modificación dos requisitos do Bono Coidado que permite a contratación dunha persoa coidadora. O persoal será contratado polos concellos, garantindo este servizo para todas as unidades familiares que carezan doutro recurso de coidado. Poderase facer uso deste recurso non só para cubrir necesidades puntuais, senón que poderán superar o máximo actual de 80 horas por familia e abarcar o horario que non poidan combinar entre os cónxuxes. No caso das familias monoparentais, a persoa coidadora contratada mediante o bono realizará a súa actividade cubrindo a xornada laboral da persoa proxenitora que solicita o servizo. Para esta situación tampouco haberá límite de idade.\n- Adaptaranse as escolas infantís municipais, centros de día, centros cívicos municipais, casas da cultura, casas da mocidade, como servizos de atención ás crianzas ou outras infraestruturas como servizos de atención ás crianzas, que serán reconvertidas como espazos lúdicos/educativos, garantindo que poidan realizar actividades ao aire libre, actividades de lectura, xogos, acceso a puntos WIFI, con servizo de impresión de documentos etc.\n• Modificación dos requisitos do Bono Coidado que permite a contratación dunha persoa coidadora. O persoal será contratado polos Concellos, garantindo este servizo para todas as unidades familiares que carezan doutro recurso de coidado. Poderase facer uso deste recurso non só para cubrir necesidades puntuais, senón que poderán superar o máximo actual de 80 horas por familia e cubrir o horario que non poidan combinar entre os cónxuxes. No caso das familias monoparentais, a persoa coidadora contratada mediante o bono realizará a súa actividade cubrindo a xornada laboral da persoa proxenitora que solicita o servizo. Tampouco haberá límite de idade.


Salón azul Edificio Liceo Arquivo do Antigo Reino de Galicia - Novas Betanzos\nSalón azul Edificio Liceo Arquivo do Antigo Reino de Galicia\n2020-10-31\t31 Outubro, 2020\t - 2021-05-16\tNow\nFeatured 31 Outubro, 2020 @ 12:00 - 13:00\nContacontos “O magosto con Nano”\nSábado 31, ás 12:00 h no Salón azul do Edificio Arquivo, contacontos para nenos e nenas de ata 6 anos e as familias "O magosto con Nano" por conta de Raquel Queizás dentro do programa de dinamización lingüística para público infantil Sábados miúdos 2020. Inscrición previa do 26 ao 29 de outubro en www.betanzos.gal. Organiza […]\nFeatured 14 Novembro, 2020 @ 12:00 - 13:30\nContacontos para nenos e nenas de ata 6 anos e as familias “Contos que veñen e van”\nPor conta de Pavís Pavós dentro do programa de dinamización lingüística para público infantil Sábados miúdos. Inscrición previa do 9 ao 12 de novembro en www.betanzos.gal. Organiza o Concello de Betanzos.\nFeatured 4 Decembro, 2020 @ 20:00 - 21:30\nIX Memorial Carlos López García-Picos. Presentación da partitura do Cuarteto de cordas no. 11. ”Cuarteto Festivo”, A. 84\nDo autor betanceiro, editada polo Grupo Beroly co patrocinio do Concello de Betanzos. Contarase coa intervención musical da violonchelista Teresa Morales. Entrada de balde ata completar a capacidade. O concerto retransmitirase por internet. Organiza o Concello de Betanzos.\nFeatured 12 Decembro, 2020 @ 12:00 - 13:30\nContacontos para nenos e nenas “Chimpo de ra”\nPor conta de Raquel Queizás dentro do programa de dinamización lingüística para público infantil Sábados miúdos a través do Programa Lingua a escena da Rede cultural da Deputación da Coruña. Inscrición previa do 9 ao 11 de decembro en www.betanzos.gal. Organiza o Concello de Betanzos.\n18 Decembro, 2020 @ 19:30 - 20:30\nEntrega de premios do Concurso de carteis do Nadal\nOrganiza o Concello de Betanzos. Máis información. VER\nFeatured 19 Decembro, 2020 @ 12:00 - 13:30\nContacontos para nenos e nenas “Un conto e a durmir”\nPor conta de Caxoto Contacontos, dentro do programa de dinamización lingüística para público infantil Sábados miúdos. Inscrición previa do 14 ao 17 de decembro en www.betanzos.gal. Organiza o Concello de Betanzos.\nFeatured Xaneiro 22 @ 19:00 - 20:30\nProxección “Da guerra coma arte, a arte en contra da guerra. A guerra e o seu relato na arte contemporanea en Galicia” ACTIVIDADE APRAZADA\nDe Rosario Sarmiento. Organiza a Forxa Produccións, patrocina Deputación da Coruña. ACTIVIDADE APRAZADA\nMarzo 5 @ 19:00 - 20:00\nProxección “Da guerra coma arte, a arte en contra da guerra. A guerra e o seu relato na arte contemporanea en Galicia”\nDe Rosario Sarmiento. Organiza a Forxa Produccións, patrocina Deputación da Coruña.\nFeatured Maio 7 @ 20:00 - 21:30\nRecital poético e conversa arredor do libro Xela Arias, palabra á intemperie\nPor conta das autoras Enma Pedreira e Laura Romero. Organiza o Concello de Betanzos dentro do programa das Letras Galegas.\nMaio 14 @ 19:30 - 21:00\nActo de entrega dos premios do XI Concurso de carteis das Letras Galegas.\nOrganiza o Concello de Betanzos dentro do programa das Letras Galegas.\nO Concello ponse en contacto con arredor de 500 veciños e veciñas, maiores de...\nO Concello solicita a Interior unha oficina permanente de Policía Nacional\nBetanzos acolleu unha xornada sobre a prevención e xestión de residuos domésticos e desperdicio...\n“Un bico para Alí”, obradoiro de recursos en galego para nenas e nenos de...\nA alcaldesa fixo entrega dos diplomas aos participantes nas rutas do Camiño Inglés. Galería...\nComunicación Betanzos - 6 Maio, 2019


Cápsulas dietéticas de Keto con instrucións de uso. Como usar a ferramenta\nInstrucións de uso Keto Diet\nA perda segura de peso pola cetose é un excelente substituto para facer extenuantes dietas e exercicio físico. Coa axuda das cápsulas Keto Diet, perderás 5 quilogramos ao mes sen molestias. Aprende a usar o medicamento correctamente para obter o máximo efecto.\nCando tomar a dieta Keto\nAs cápsulas Keto Diet son versátiles. Pódense tomar por trastornos psicolóxicos da alimentación, metabolismo lento e outros problemas que causan obesidade.\nIndicacións para tomar o produto:\nGanancia de sobrepeso causada por hábitos alimentarios adictivos, dieta desequilibrada, comida chatarra con moitos hidratos de carbono e graxas, etc.\nO aumento de peso en base hormonal. Trastornos psicoemocionais, estados depresivos, adolescencia, menopausa, trastornos alimentarios por estrés, etc.\nPredisposición xenética a ter sobrepeso. Metabolismo lento e tendencia a comer en exceso, causado polo aumento da actividade do xene FTO. O risco de obesidade entre os seus portadores aumenta nun 30% e o de diabetes, nun 25%.\nCalquera destes motivos está a causar problemas co exceso de peso, as cápsulas de Keto Diet axudarán a facelo fronte nun prazo de 1-2 meses. Normalizan o metabolismo, eliminan a fame, melloran o funcionamento do sistema dixestivo e axudan a combater a fatiga crónica.\nCando absterse de tomar\nA preparación da dieta Keto ten practicamente un mínimo de contraindicacións debido á súa composición natural. Contén vitaminas e minerais, ácido linoleico, cafeína anhidra, té verde, algas e outros compoñentes útiles.\nRecoméndase absterse de tomalo para pacientes con intolerancia individual aos ingredientes activos da preparación.\nPreste atención! As contraindicacións tamén se poden aplicar a persoas que padecen diabetes mellitus, enfermidades do sistema endócrino e hipotiroidismo. Definitivamente debes consultar co teu médico antes de usar o medicamento.\nComo conseguir o máximo efecto\nRecoméndase combinar a inxestión de cápsulas de dieta Keto cun exercicio leve e unha dieta equilibrada. Así, mellorarás o efecto da aplicación.\nPara obter o resultado desexado despois dun mes de uso, siga estas instrucións:\nTomar 1-2 cápsulas dúas veces ao día, 30 minutos antes das comidas.\nBebelos con moita auga.\nAsegúrese de que os seus horarios diarios de inxestión son regulares (por exemplo, pola mañá e pola noite).\nLembre que a dieta Keto ten unha vida útil de 2 anos. Gárdao a unha temperatura inferior a 25 graos nun lugar fóra da luz solar directa.\nAgora xa sabes como usar a dieta Keto para a formación do corpo e a perda de peso rápida. Pida cápsulas na nosa páxina web oficial en España para estar seguro da autenticidade do produto. Ofrecemos asesoramento detallado, entrega rápida, prezos fieis e pago só despois da recepción.


Anuncio do DOG nº 195 do 2021/10/8 - Xunta de Galicia\nDOG Núm. 195 Venres, 8 de outubro de 2021 Páx. 49344\nANUNCIO do 24 de setembro de 2021, do Servizo Provincial de Pontevedra, polo que se notifica o levantamento de actas previas á ocupación ao non poder efectuarse as correspondentes notificacións no expediente de expropiación forzosa para a obra de clave PO/17/148.06.\nPara os efectos de coñecemento dos interesados, resultando infrutuosos os intentos de notificación e en virtude do disposto no artigo 44 da Lei 39/2015, do 1 de outubro, do procedemento administrativo común das administracións públicas, polo presente anuncio notificaselles ás persoas sinaladas no anexo, o levantamento de actas previas á ocupación do expediente expropiatorio polas obras do Plan de seguridade viaria de Galicia 2016-2020: MSV na contorna de TCA na estrada PO-551, p.q. 21+100 a p.q. 23+000, de clave PO/17/148.06 que terán lugar na Casa do Concello de Cangas o día 18 de outubro de 2021 e os días 19 e 20 de outubro de 2021 na Casa do Concello de Moaña.\nAs persoas poden tomar vista do expediente no Servizo Provincial de Pontevedra sito na avenida Mª Victoria Moreno, 43, 1º (Pontevedra), das 9.00 ás 14.00 horas.\nA eficacia de esta notificación queda supeditada a súa publicación no taboleiro de edictos único (TEU) do Boletín Oficial del Estado (BOE).


O 24 de febreiro conmemoramos, un ano máis, o "Día de Rosalía"; fixado no Calendario do Libro e da Lectura, por ser a data de nacemento de Rosalía de Castro, ilustre autora galega.\nNo colexio traballamos, ao longo da semana, a figura literaria da Autora. Colaboramos na actividade #AbrideAFiestra, organizada polo colectivo AELG que nos propoñía elaborar un adobío que puideramos pendurar ou pegar na fiestra e que permitira darlle luz aos poemas de Rosalía.\nPara desenvolver a proposta #AbrideAFiestra, organizamos un obradoiro de poesía no que o alumnado de Infantil e Primaria, elaboramos carteis cos distintos versos do cantar "Vamos bebendo".\nCon eles, creamos un mural para o corredor principal.\nAmais de recitar nas aulas diferentes poemas de Rosalía, na área de Música, co libro Rosalía Pequeniña de Uxía Senlle-Ed. Galaxia, divertímonos cantando un feixe de cancións que nos retratan a Rosalía de Castro.\nAo tempo, organizamos un obradoiro de Plástica no que enfeitizamos os adobíos das ventás.\nO alumnado de 5º realizou un traballlo de investigación sobre a vida e obra da escritora.\nNo seguinte vídeo, recompilamos algunhas das imaxes e audios que reflecten o traballo realizado no centro para a conmemoración deste día.\nVelaquí tedes a nosa fiestra aberta a Rosalía de Castro.\nPublicado por Biblio do Checho en 16:46 Ningún comentario:\nEtiquetas: animación á lectura e escritura, produccions propias, Rosalía de Castro, videos\nVisita dunha Mariscadora\nHoxe visitounos no colexio unha mariscadora que nos explicou como é o seu traballo...;para elo, trouxo o traxe de traballo, o anciño, ameixas e berberechos... Grazas á súa colaboración aprendimos máis cousas sobre esta profesión\nSe queredes ver máis fotos so tendes que premer no seguinte enlace:\nPublicado por Biblio do Checho en 10:24 Ningún comentario:\nEtiquetas: agradecemento, colaboradores, complementarias\n"Polo correo do vento" na Biblioteca de Pontevedra\nO vindeiro venres, 23 de febreiro, na Biblioteca Pública de Pontevedra, as 18.00h, podemos volver disfrutar dun Contacontos e Obradoiro de debuxo, a cargo de "Polo correo do vento".\nComa sempre, estas actividades son de balde, ata completar aforo.\nEste venres espéracos unha xenial historia con "Carola, a carteira centola"...\nPublicado por Biblio do Checho en 20:12 Ningún comentario:\nEtiquetas: animación á lectura e escritura, Contacontos/ilustradores/Fotos\nFebreiro 2018: novidades lectoras\nXa podedes atopar no andel de novidades da Biblioteca do Checho unha morea de novos títulos.\nConsultade as recentes adquisicións e animádevos a levalas en préstamo:\nPublicado por Biblio do Checho en 12:09 Ningún comentario:\nEtiquetas: animación á lectura e escritura\nRobótica en 2º de Primaria!!\nEste venres 16 de febreiro, os nenos e nenas de 2º tivemos unha Primeira toma de contacto coa robótica. Aprendemos a manexar o Robot Mouse e o mBot.\n.......LER MÁIS...... »\nPublicado por Biblio do Checho en 20:31 Ningún comentario:\nEtiquetas: PDI, Robótica\nContos de Ravachol na Biblioteca de Pontevedra\nEste venres 16 de febreiro, ás 18.00h, na sala de obradoiros da Biblioteca Pública de Pontevedra , temos unha cita con Pavís Pavós que nos contarán contos de Ravachol, co motivo do Entroido en Pontevedra.\nPodedes ir nenos e nenas a partir de 3 anos e a entrada é de balde ata completar aforo.\nOutra actividade interesante para facer en familia neste Entroido...\nPublicado por Biblio do Checho en 20:52 Ningún comentario:\nEtiquetas: animación á lectura e escritura, Contacontos\nRobots no CEIP A Carballeira polo Entroido!!!\nA temática deste Entroido 2018, como ven sendo costume no centro, baseouse no PDI "Meu amigo o robot" e comezamos a semana enfeitizando o colexio.\nPublicado por Biblio do Checho en 16:20 Ningún comentario:\nEtiquetas: ENTROIDO, Obradoiro, PDI, Plan Proxecta\nObradoiro de disfraces en familia\nAo longo desta semana, realizamos como actividade complementaria á materia de Eduacación Artística, un obradoiro de elaboración de disfraces para o Entroido 2018. A temática, "Robótica", baseada no PDI deste curso.\nPublicado por Biblio do Checho en 18:40 Ningún comentario:\nEtiquetas: familia, Obradoiro, PDI\nLácteos na escola!!\nEsta semana, alén de tomar leite natural no tempo de lecer, organizamos un sabedor chocolate tradicional como actividade do programa "Lácteos na escola".\nPara levalo a cabo, quecimos o leite, trizamos e relamos o chocolate ata desfacelo en anacos moi pequenos.\nPublicado por Biblio do Checho en 17:08 Ningún comentario:\nEtiquetas: ENTROIDO, Obradoiro, Plan Proxecta\nO martes 6 de febreiro tivemos na escola a visita dun Carteiro de Correos, para participar e axudarnos no "Proxecto das Profesións", polo que, as aulas de Educación Infantil e 1º e 2º de Primaria puideron aprender moitas cousas sobre este traballo grazas á axuda de Ernesto.\nMoitas grazas pola súa colaboración!!!\nSe queres saber máis sobre esta actividade so tes que premer no seguinte enlace:\nPublicado por Biblio do Checho en 11:53 Ningún comentario:\nEtiquetas: colaboradores, complementarias, oficios tradicionais\nInvestigación nas aulas Abalar e EDIXGAL\nIntegradas plenamente as TIcs na nosa práctica educativa, o alumnado de 5º e 6º de Primaria, con motivo da celebración do Día da Paz 2018, investigaron e documentáronse para vos ofrecer un completo traballo sobre todas as mulleres Premio Nobel da Paz.\nPublicado por Biblio do Checho en 16:15 Ningún comentario:\nEtiquetas: E-dixgal;ABALAR, exposicións, investigación\nA semana pasada, co gaio de que os cativos de Infantil e Primaria están a traballar os oficios, tivemos a sorte de organizar un obradoiro de alimentación de croissants.\nPublicado por Biblio do Checho en 13:42 Ningún comentario:\nEtiquetas: alimentación, Obradoiro, Plan Proxecta\nPara facer diferente esta terceira semana do Programa "Lácteos na escola", amais de consumir leite, organizamos un obradoiro de alimentación preparando sabedoiros batidos de leite e froita.\nPublicado por Biblio do Checho en 17:06 Ningún comentario:\nDevoradora do mes de xaneiro... Laura!!!\nEste mes de xaneiro, temos unha nova devoradora de libros. Esta vez, Laura, foi a mellor lectora do mes con nada máis e nada menos que ... 14 libros lidos!!!\nPublicado por Biblio do Checho en 12:23 Ningún comentario:\nEtiquetas: animación á lectura e escritura, devoradores de libros\nDía Escolar da Non Violencia e a Paz 2018\nCada 30 de xaneiro celébrase o Día Escolar da non Violencia e a Paz, recoñecido pola UNESCO en 1993, para conmemorar a morte de Gandhi. Nesta data lémbrase a necesidade da educación para a tolerancia, a solidariedade, o respecto aos Dereitos Humanos, a non violencia e a paz.\nPublicado por Biblio do Checho en 00:30 Ningún comentario:\nEtiquetas: A PAZ, Día Internacional, E-dixgal;ABALAR, kamishibai, Plan Proxecta\nOs nenos e nenas de Educación Infantil e os de 1º e 2º de Primaria tiveron a sorte de participar na actividade sobre as profesións que, neste caso, foi a visita dun Policía Local, que nos explicou como é o seu traballo dunha forma divertida, amena e interactiva.\nGrazas pola súa colaboración, xa que aprendimos a importancia da súa profesión.\nSe queredes ver como foi esta actividade so tendes que premer no seguinte enlace:\nPublicado por Biblio do Checho en 09:36 Ningún comentario:\nEtiquetas: complementarias, familia\nOs nenos e nenas de 1º de Primaria elaboramos, coa axuda da mestra, un libro no que recompilamos os nosos gustos e afeccións.\nComezamos recollendo información sobre nós mesmos. A través da experiencia conxunta "maleta viaxeira", cada un expuxo oralmente aos compañeiros e compañeiras o seu contido e o porqué desa elección.\nPublicado por Biblio do Checho en 13:09 Ningún comentario:\nEtiquetas: animación á lectura e escritura, familia\nO programa de "Lácteos na escola", todo un éxito!!!\nPublicado por Biblio do Checho en 16:18 Ningún comentario:\nEtiquetas: alimentación, Plan Proxecta, saúde\nContacontos e obradoiro na Biblioteca Pública de Pontevedra\nO vindeiro 26 de xaneiro, haberá un contacontos e un obradoiro de debuxo realizado polo colectivo "Polo correo do vento", os mesmos que nos fixeron pasar unha mañá moi divertida en Clesa. Levarase a cabo na Biblioteca Pública de Pontevedra as 18:00h. Esta actividade é para maiores de 3 anos e gratuita.\nTrátase dunha pequena biografía ilustrada do gran ilustrador Federico Ribas co gallo da celebración do "Día da ilustración" que se celebra o 30 de xaneiro.\nAnimadevos a pasar unha tarde divertida na Biblioteca Pública!!!\nPublicado por Biblio do Checho en 12:27 Ningún comentario:\n"Hora de ler" é unha actividade anual que levamos a cabo no cole para promocionar a animación á lectura e fomentar o hábito lector entre o alumnado. Deste xeito, os nenos e nenas len textos en distintos formatos e rexistros (contos, poemas, teatro, prensa ...).\nPublicado por Biblio do Checho en 22:34 Ningún comentario:\nEtiquetas: animación á lectura e escritura, Hora de ler...\nSomos o leite!!!\nO pasado venres, todos os nenos e nenas do CEIP "A Carballeira", fomos vistar a fábrica CLESA, en Caldas de Reis. Alí recibíronnos os integrantes do colectivo polo "Correo do vento", Enrique e Carlos, que nos ensinaron a pé as instalacións.\nAmosáronnos como os camións enchían enormes cisternas de leite. Das cinco cisternas que nos mostraron, as catro pequechas contiñan leite, mentres que a maior, sabedes con que se reenchía?, con azucre!!!\nPublicado por Biblio do Checho en 12:18 Ningún comentario:\nEtiquetas: alimentación, PDI, Plan Proxecta, saúde, visita\nVelaquí tedes os novos traballos que nos achegástedes a través das Mochilas Viaxeiras.\nPincha AQUÍ para ver todas as creación das Mochilas Viaxeiras\nSon marabillosos. Grazas a todos e todas!!!\nPublicado por Biblio do Checho en 22:36 Ningún comentario:\nEtiquetas: animación á lectura e escritura, familia, Mochilas Viaxeiras\nDurante todo o curso escolar, estamos a realizar o préstamo de libros na Biblioteca do Checho, como podedes ver todos os meses co "Devorador de libros". En Educación Infantil non iamos ser menos; xa que, os libros son unha fonte de información e pracer dende pequerrechos. Así, na aula de 4 e 5 anos, levamos os contos para casa para gozar en familia e facemos un debuxo da parte do conto que máis nos gustou; cada vez facémolo mellor e esforzámonos máis. Aquí vos deíxamos unha mostra.\nGrazas a todas as familias polas vosas colaboracións, sodes imprescindibles para levar a cabo esta actividade de animación á lectura!!!\nPublicado por Biblio do Checho en 17:00 Ningún comentario:\nEtiquetas: animación á lectura e escritura, familia, Hora de ler... Gordiño Recheo\n"Mércores, Día da Froita"\nHoxe mércores, moitos dos nenos e nenas da Carballeira participamos no "Mércores, Día da froita".\nCada vez somos máis os que nos sumamos a traer unha peza de froita como comedela a media mañá.\nAnímate e participa connosco nesta actividade tan sa!!!\nPublicado por Biblio do Checho en 20:07 Ningún comentario:\nEtiquetas: alimentación, familia, Plan Proxecta, saúde\nXaneiro 2018: novidades lectoras\nNo mes de xaneiro atopámonos cun feixe de novos libros para todas as idades na Biblioteca do Checho. Pasádevos a consultar o andel de novidades co que vos podedes fartar de ler. Estes exemplares están agardando por toooodos vos!!!\nPublicado por Biblio do Checho en 12:54 Ningún comentario:\nEtiquetas: animación á lectura e escritura, Novidades


CIG-Saúde de Vigo denuncia a insostible situación da Atención Primaria na Área Sanitaria - CIG: Confederación Intersindical Galega\n06 Decembro 2021 13:17\nA CIG-Saúde de Vigo vén de denunciar o empeoramento da situación da Atención Primaria na Área Sanitaria de Vigo. Unha situación que xa era difícil antes da pandemia, que se foi deteriorando de xeito progresivo até a actualidade e que tornou insostible agora, coincidindo co dereito as vacacións do persoal e a 5ª onda da COVID.\nCentros ao 50% do persoal sanitario polas vacacións, baixas ou outros permisos. Listas de espera que superan os 15 días e mesmo chegan ao mes. Persoal administrativo sobrepasado polo aumento da carga administrativa derivada de tramites de chave 365 ou relacionadas coa COVID e a vacinación. Aumento de situacións de violencia ou agresións. Axendas médicas que superan as 60 persoas e que nalgúns profesionais teñen chegado ou superado os 80. Xornadas que se prolongan mais de dúas horas do remate da xornada.\nSen persoal facultativo\nEsta é a situación que retrata o persoal da Atención Primaria da Área de Vigo e que denuncia a CIG-Saúde. Unha situación á que engade a que se deu o pasado martes 3 de agosto de 2021 no Centro de Saúde de Oia e Pazos de Borbén, sen persoal facultativo no seu centro e vendo derivada a asistencia urxente á Guarda e Fornelos ou SAP de Redondela respectivamente, e mesmo ao 061.\nUnhas circunstancias que advirten que se podería repetir nos vindeiros días. “Cómpre dicir que ambos centros, A Guarda e Redondela, están moi mermados de persoal e con listas de agarda que superan os 15 días, e o de Fornelos só conta cun único facultativo”, denuncia a CIG-Saúde.\nA situación no Centro de Saúde no Rosal non é moito mellor. Segundo explican, o pasado día 2 de agosto unha soa médica quedou á fronte dun centro de saúde que conta con tres cupos e que levan atendendo ate 80 doentes nun dia na pasada semana. “Disto non fomos informados nin a representación das traballadoras nin as traballadoras dos centros afectados, que a coñeceron dun día para outro”.\nBrutal sobrecarga de traballo\nA CIG-Saúde denuncia que esta brutal sobrecarga de traballo “está a afectar a saúde das traballadoras”. Lembra que até o de agora o traballo nos centros de saúde e no hospital “foise sustentando en toda a pandemia (mesma antes) na entrega das profesionais dos centros, que fomos vendo como se vían mermados aínda mais os nosos dereitos, vendo condicionados os nosos permisos e vacacións, incluso os ligados a conciliación familiar”.\nDenuncian que esta situación non é nova e afirman que vén derivada das políticas de recortes na atención primaria, o que provocou unha fuga de persoal sanitario a outras comunidades e outros países.\nPor iso consideran que “cómpre mudar totalmente as políticas sanitarias dotando de medios e persoal estábel os centro de traballo e investindo nunha Atención Primaria tan necesaria como primeiro acceso a poboación, dar os recursos e tempo necesario para poder dar a atención digna que queremos para os nosos doentes, dotar as Xerencias de Atención Primaria de recursos propios para xestionar as necesidades de cada centro”.\nEn definitiva, conclúe a CIG-Saúde de Vigo, “ter medios suficientes para poder afrontar unha calidade asistencial digna para os doentes e en condicións dignas para as profesionais”.


ORDE DA XUNTA COAS NOVAS RESTRICIÓNS POLO CORONAVIRUS\nO CONCELLO DE VIVEIRO ADOPTA DIFERENTES MEDIDAS PARA ADAPTARSE Á ORDE DA XUNTA COAS NOVAS RESTRICIÓNS POLO CORONAVIRUS\nViveiro, 23 de outubro de 2020. O Concello de Viveiro, co fin de adoptar as medidas necesarias para adaptarse á nova orde da Xunta de Galicia coas novas restricións polo coronavirus, aprobou un decreto no que, entre outras, se acordaron as seguintes cuestións:\n- Suspéndese a totalidade de festas, verbenas e outros eventos populares, así como das atraccións de feiras no termo municipal de Viveiro.\n- Aplícanse as restricións establecidas con respecto aos mercados que teñen lugar no termo municipal de Viveiro.\n- Con respecto aos establecementos de hostalería e restauración, limítase a capacidade das terrazas ao 75%. A ocupación máxima será de cinco persoas por mesa ou agrupación de mesas, debendo gardar a distancia de seguridade interpersoal.\nNo interior dos locais limítase a súa capacidade ao 50%, non se permite o consumo en barra e deberá asegurarse o mantemento da distancia interpersoal entre clientes.\nDeberán pechar non máis tarde da unha da madrugada e non poderán permitir o acceso de novos clientes a partir das 00:00 horas. Estas limitacións tamén se aplican ás terrazas dos establecementos de lecer nocturno.\n- Limítase o aforo da biblioteca municipal ao 50%. As actividades culturais que se realicen neste espazo non poderán superar o máximo de cinco persoas nas actividades de grupos, incluído o monitor ou guía, establecendo as medidas necesarias para manter a distancia interpersoal. Estas medidas tamén serán de aplicación para o arquivo, salas de exposicións e outros equipamentos culturais do Concello que non conten con regulación específica.\n- Limítase o aforo do Teatro Pastor Díaz ao 50%, non podendo en ningún caso superar as 60 persoas. Así mesmo limítase o aforo dos espazos públicos municipais ao aire libre, para a celebración de espectáculos públicos ou actividades recreativas ao 50%, sempre que o público permaneza sentado e cun máximo de cento cincuenta persoas.\n- A práctica deportiva non federada ao aire libre en instalacións municipais poderá realizarse de forma individual ou colectiva sen contacto físico. No suposto da práctica colectiva o máximo será de cinco persoas excluído o monitor. Nas instalacións deportivas pechadas limítase o aforo ao 50% e os grupos non poderán superar o máximo de 5 persoas sen contar o monitor.\nOs eventos deportivos, competicións ou celebracións deportivas en espazos municipais poderán desenvolverse con público cunha limitación de aforo do 50% e sempre que o público permaneza sentado, e co límite máximo de 60 persoas en lugares pechados e 150 ao aire libre.\nEsta limitación non se aplicará á práctica do deporte federado, sempre que se adopten as medidas previstas nos correspondentes protocolos.\n- Limítase o aforo da piscina municipal ao 50%, sen que poida excederse do límite de cen persoas. A situación dos obxectos persoais levarase a cabo de forma que se poida manter a distancia de seguridade. Exceptúase o uso da máscara durante o baño e mentres se permaneza nun espazo determinado, sen desprazarse, e sempre que se poida garantir o respecto da distancia de seguridade interpersoal entre todas as persoas usuarias non conviventes. En calquera caso, será obrigatorio o uso de máscara para os accesos, desprazamentos e paseos nas piscinas e praias. Aplicarase o límite de cinco persoas por grupo para actividades colectivas, excluido o monitor.\n- Limítase o aforo dos centros sociais ao 50%. As actividades socioculturais de tipo grupal non poderán exceder dun máximo de cinco persoas incluído o monitor ou guía.\n- Limítase o aforo das instalacións municipais para a celebración de congresos, encontros, reunións, conferencias, eventos e actos similares ao 50% do aforo e cun límite máximo de 60 persoas, debendo en todo caso respectarse as distancias de seguridade interpersoal.\n- A todas as actividades que se desenvolvan en espazos de titularidade municipal non especificadas no presente Decreto, e que resulten permitidas, resultaralles de aplicación a limitación de grupos máximos de cinco persoas, excepto no caso de persoas convivintes. Non será aplicable esta limitación no caso de actividades laborais, empresariais, profesionais e administrativas, actividades en centros universitarios, educativos, de formación e ocupacionais, así como no caso da práctica do deporte federado, sempre que se adopten as medidas previstas nos correspondentes protocolos de funcionamento.\nO prazo de vixencia destas medidas manterase en tanto non sexan modificadas pola Autoridade Sanitaria autonómica competente, ou non sexan revisadas por este Concello, en virtude das normas que se diten polas autoridades competentes.\nFinalmente, dende o goberno municipal solicítase, unha vez máis, a máxima responsabilidade social para dar cumprimento a todas as medidas establecidas, dirixidas ao control do virus, co fin de preservar a seguridade e saúde pública.\nO Concello de Viveiro saiu do nivel amarelo, por non superar un determinado número de casos establecidos polas autoridades sanitarias na última semana, e a día de hoxe, o número de positivos oscila entre os 10 e 12 casos, que evolucionan favorablemente e que están moi controlados.\nFacer fincapé na necesidade de seguir extremando as precaucións, gardando a distancia social, utilizando mascarilla sempre, realizando unha coidada hixiene de mans e dando cumprimento ao conxunto de medidas e restricións establecidas, quérese agradecer a todos os veciños e veciñas polo seu esforzo e concienciación.


Concello de Moeche | O Grupo de Participación Infantil toma as súas primeiras decisións\nO Grupo de Participación Infantil toma as súas primeiras decisións\n1 Out 2018 | Concello Amigo da Infancia, Cultura e Deportes, Ensino, Participación Veciñal | 0 comments\nO Grupo de Participación Infantil reuniuse este sábado pola mañá na Casa do Concello para empezar a traballar como órgano executivo do Consello Local da Infancia e a Adolescencia -o CLIA- constituído en Moeche a principios do verán. Na práctica trátase dun grupo formado por 10 rapaces e rapazas de distintas idades que se encargarán de colleitar propostas entre a xente da súa idade para que despois o Concello estude como levalas a cabo. Ademais, este grupo tamén é o principal referente consultivo en cuestións que lles afectan directamente como colectivo. Na primeira xuntanza -para a que contaron con axuda da alcaldesa e da técnica de desenvolvemento local- elixiron quen ocupará a presidencia e a secretaría e xa se pronunciaron sobre varios asuntos, como a elección da pintura do peche da escola ou o seu compromiso de presentar unha programación de actividades para adolescentes.\nO primeiro punto da orde do día incluía a elección dos cargos no grupo. A presidencia ocuparaa Elías Mera Lois, secundado na vicepresidencia por Eva Brañas López. O secretario elixido foi Carlos Bouza Novo e a vicesecretaría corresponderalle a Celtia Pedreira López. Os dez rapaces e rapazas reuniranse unha vez ao mes para tratar os asuntos dos que despois lle deberán render conta ao CLIA, que á súa vez deberá xuntarse en pleno alomenos dúas veces no ano. A función desta especie de grupo de goberno tamén é dinamizar a nenos, nenas e rapazada menor de 18 anos co obxectivo de que se impliquen na marcha do territorio propoñendo ideas ou expresando inquedanzas ás que se lles poida dar resposta con iniciativas e programas específicos.\nOutro dos asuntos tratados foi o de decidir como pintar o peche perimetral do colexio público. Tras revisar as opcións facilitadas polo Concello, a decisión foi unánime decantándose polas cores do arco da vella. As razóns foron varias, pero pesou especialmente o toque alegre que lle conferirán a todo o recinto e tamén o seu significado a prol do respecto pola diversidade.\nNesta primeira sesión de traballo contaron con apoio da técnica municipal Raquel Novo e da propia alcaldesa, Beatriz Bascoy. “Acompañamos á cativería na súa primeira xuntanza para axudarlles a botar a andar, dándolles orientación e solventándolles dúbidas. Nós e o resto de membros adultos do CLIA estaremos aí para o que precisen, pero o grupo deberá funcionar por si mesmo, con autonomía. Cremos que ese é o camiño para que funcione, que se sosteña no tempo e que sexa un grupo co que se identifique toda a cativería e a mocidade de Moeche”.\nNo encontro celebrado na mañá do sábado, o Grupo de Participación Infantil tamén asumiu o compromiso de preparar unha relación de actividades dirixidas á adolescencia, como reforzo da programación municipal que nestes momentos está orientada maiormente a crianzas e a persoas adultas. Ademais tamén recibiron a encomenda de empezar a buscar o nome para unha das rúas do núcleo de San Ramón, indagando para iso na toponimia tradicional e na historia do municipio.\nEntre os deberes para a próxima xuntanza -fixada para o último sábado de outubro- está, ademais, o de deseñar e elixir un logo para o Consello Local da Infancia e a Adolescencia. Ese día o grupo tamén deberá mostrar o seu parecer ao respecto dos distintos modelos de mobiliario de xogo que propoña a empresa adxudicataria do contrato licitado hai uns días polo Concello para dotar de novo equipamento o parque do CEIP San Ramón . Por último, o órgano executivo do CLIA centrarase a partir da semana que vén nos preparativos dos actos do día 20 de Novembro, Día Mundial da Infancia.\nA constitución do CLIA e do Grupo de Participación Infantil forman parte das políticas de integración dos nenos e nenas na toma de decisións de carácter municipal que lles afectan directamente, xa sexan programas, infraestruturas ou calquera outra cuestión relacionada co desenvolvemento do territorio sobre a que teñan algo que dicir. Ambos órganos son, por outra banda, o principal argumento para conseguir o distintivo de Concello Amigo da Infancia que outorga a UNICEF.\nO Grupo de Participación Infantil acode ao encontro…


A Plataforma de Bombeiros Públicos aposta por un Plan de Emerxencias baseado en isócronas - Pontevedra Viva\nBombeiros de Pontevedra nunha intervención\nVenres 4 de Agosto, 2017 ás 12:04 do Venres 4 de Agosto, 2017\nA Plataforma de Bombeiros Públicos de Galicia emitiu un comunicado no que denuncia a falta de coordinación, os modelos de xestión e as políticas empregadas en relación coas emerxencias en Galicia, que quedaron de manifesto no incendio da nave de Tenorio.\nCritican a actitude por parte da Xunta de Galicia e, en concreto, de Alfonso Rueda, vicepresidente del Gobierno gallego, a quen consideran clave no modelo privatizado que, segundo denuncian, funciona de maneira desastrosa, con continuas denuncias por parte dos traballadores, deficiencias de xestión e despedimentos improcedentes.\nDesde esta Plataforma de Bombeiros Públicos de Galicia indican que os servizos de bombeiros deben ser públicos e de xestión directa. E engaden que o mapa de Emerxencias hai que elaboralo baixo un criterio de isócronas, como propón a Deputación Provincial, eliminándose a actual repartición territorial que, segundo expoñen, está a motivar que algúns territorio se atopen discriminados.\nPara levar a cabo este novo mapa consideran fundamental a comarcalización dos Parques de Bombeiros Municipais das 7 grandes cidades, entre elas Pontevedra. Entenden que é a fórmula para que se calquera cidadán poida ser atendido nun tempo máximo de 20 minutos.\nSinalan, ademais, que a regulación dos servizos de bombeiros terá que recollerse nun Estatuto do Bombeiro Profesional, un documento que segue sen elaborarse a pesar de que na Lei de Forzas e Corpos de Seguridade, hai 32 anos. xa se establecía unha declaración de intencións para crealo.


Os vándalos danan a fonte de San Vicente de Lugo durante unha actuación musical do San Froilán | Noticias de Galicia | CRTVG\nOs vándalos danan a fonte de San Vicente de Lugo durante unha actuación do San Froilán\nPublicado o 08/10/2018 14:32\nOs vándalos volvérona tomar coa fonte de San Vicente de Lugo. Durante unha actuación musical das festas do San Froilán varias persoas subiron ao monumento para bailar enriba del, o mesmo que xa tiveron que restaurar hai menos de dous anos despois de que o tirasen embaixo. Ante os continuos ataques que sofre nas noites de movida, os comerciantes da zona reclaman máis presenza policial e que se coloquen cámaras de videovixilancia.\nEstas fendas na base da estatua na fonte de San Vicente de Lugo non estaban aí hai unha semana. Nas noites da fin de semana grande das festas do San Froilán os vándalos volveron usar o monumento para as súas particulares celebracións. Desta volta foron gravados polo numeroso público que se congregou na praza do Campo para escoitar as actuacións musicais de charangas que houbo nesa zona. Porén, o feito de seren gravados non os botou para atrás. Os comerciantes da zona din que nas noites de movida é habitual que a fonte sexa atacada, e por iso piden que se dea protección a un dos monumentos que consideran máis emblemáticos de Lugo e que dá fama a toda a praza.\nA fonte de San Vicente ten máis de 250 anos de antigüidade. No mes de decembro de 2017 xa sufrira un ataque similar a este último e daquela caera ao chan producíndose danos irreparables no monumento orixinal, que tivo que ser restaurado. Agora as fendas que hai na base foron a máis, tanto pola acción dos vándalos como pola deterioración dos ferros que unen a estatua co perímetro da fonte. Para evitar que se provoquen máis danos, a Asociación Lugo Monumental pide que se coloquen cámaras de videovixilancia que disuadan as persoas que tenten atacar o monumento. Tamén solicitan que haxa máis presenza policial na zona nos momentos conflitivos e presentaron unha solicitude para que a fonte sexa declarada ben de interese cultural.\nOs comerciantes desbotan que se coloquen valos protectores durante as noites para evitar o acceso á fonte, xa que cren que existen outros métodos máis eficaces que, por outro lado, non prexudicarían a imaxe do monumento e de toda a praza do Campo.\nAtopan un cadáver dun home nunha zona de matogueira no barrio coruñés do Castrillón\nOs vándalos deixan pintadas de spray en varios elementos do parque do Pasatempo


Diferenza entre HRM e IHRM | Diferenza entre Diferenza entre HRM e IHRM | Diferenza entre\n• Categorizado en Negocios | Diferenza entre HRM e IHRM\nA xestión é a operación eficiente dunha empresa ou organización cara á consecución dos seus obxectivos e obxectivos. Implica a xestión dos seus recursos financeiros, de capital e humanos, que comprende o seu valor financeiro.\nTen varias ramas como: financeira, mercadotecnia, estratéxica, produción, operacións, servizos, tecnoloxía da información , xestión de recursos humanos e no caso de organizacións que contratan expatriados, xestión internacional de recursos humanos. A xestión de recursos humanos (HRM) defínese como unha función de xestión que se encarga da contratación, xestión e desenvolvemento de empregados co fin de maximizar o seu potencial e os seus roles na empresa ou organización. Non só se emprega na xestión de persoal, senón tamén en man de obra, organización e xestión industrial. Anteriormente chamábase xestión de persoal. As súas funcións inclúen:\nAnálise e planificación de postos de traballo, determinando as necesidades de persoal específicas dun determinado posto de traballo. Planificación de persoal e persoal, elixindo se contratar contratistas ou empregados independentes. Contratación e selección, contratación do mellor candidato para o posto de traballo. Inducción e orientación, asegurándose de que os empregados sexan conscientes dos obxectivos e políticas da organización. Regulación salarial e salarial, asegurando que os empregados reciban unha compensación adecuada. Formación, desenvolvemento e avaliación do rendemento para mellorar o potencial dos empregados e utilizar a súa experiencia no logro dos obxectivos da organización. Administración de beneficios, para asegurarse de que os empregados obteñan o que lles corresponde. Resolución de conflitos laborais , asegurándose de boas relacións entre a dirección e os empregados.\nAs estratexias de MRH sempre perseguen o logro dos obxectivos e obxectivos da organización. Coopera coa alta dirección no desenvolvemento de estratexias corporativas e na xestión adecuada do seu persoal. A Xestión Internacional dos Recursos Humanos (IHRM), por outra banda, defínese como unha función de xestión que se ocupa da xestión do persoal destinado noutros países ou que son cidadáns doutros países que son contratados para traballar na organización. Do mesmo xeito que HRM, as súas funcións inclúen contratación, planificación, formación, avaliación do rendemento e compensación. Non obstante, a diferenza del, as funcións do IHRM implican formación intercultural como orientar os empregados con diferentes valores culturais, éticos e relixiosos. Tamén implica a xestión global de habilidades. Aínda que os recursos humanos só se ven afectados por factores internos, o RSI é afectado tanto por factores internos como externos porque implica a xestión de empregados procedentes de varios países.\nXestión de Recursos 1.Human (HRM) é o recrutamento local, xestión e desenvolvemento dos colaboradores mentres Xestión de Recursos Humanos Internacional (IHRM), como o nome podería suxerir, refírese ao recrutamento, xestión e desenvolvemento de funcionarios que veñen doutros países ou que estean estacionados noutros países. 2. Ambos teñen funcións similares na xestión do persoal, pero o DIHM tamén implica a formación e orientación de empregados con diferentes culturas, relixións e valores éticos mentres que o MRH non. 3. Mentres que a MRH só se ve afectada por factores internos, a MRH afecta tanto por factores internos como externos. 4. HRM está involucrado na xestión de persoal sobre persoas coa mesma nacionalidade e ambiente cultural, mentres que IHRM está relacionado con empregados de diversas nacionalidades e ambiente cultural.\nDiferenza entre a contratación e o persoal\nCita a APA 7 M, E. (2011, 27 de xullo). Diferenza entre HRM e IHRM. Diferenza entre termos e obxectos similares. http://www.fdfds.org/business/difference-between-hrm-and-ihrm/. MLA 8 M, Emelda. "Diferenza entre HRM e IHRM". Diferenza entre termos e obxectos similares, 27 de xullo de 2011, http://www.fdfds.org/business/difference-between-hrm-and-ihrm/.\nEscrito por: Emelda M. e actualizado o 27 de xullo de 2011\nVer máis sobre: xestión de recursos humanos


Banana Pi M2 Zero, unha interesante alternativa a Raspberry Pi Zero W | Hardware libre\nBanana Pi M2 Zero, unha interesante alternativa a Raspberry Pi Zero W\nExisten moitos clons de Raspberry Pi, clons que usan hardware diferente, a diferenza do que ocorre con Arduino, cuxos clons están baseados no mesmo hardware e esquema. No caso de Raspberry Pi, non ocorre o mesmo e, polo tanto, cada clon é especial, único e interesante.\nMoitas destas copias son totalmente funcionais pero teñen un custo superior ao propio Raspberry Pi, o que significa que os usuarios non usan tanto estas opcións e seguen preferindo Raspberry Pi. Pero, Banana Pi, un clon de Raspberry Pi, lanzou o seu propio clon a Pi Zero W, unha alternativa un pouco máis cara pero máis potente que a opción orixinal.\nEsta opción chámase Banana Pi M2 Zero, facendo uso do alcume que Raspberry Pi lle dá a este tipo de placas (Cero). Este modelo de placa SBC é case o mesmo que o Raspberry Pi Zero W, pero ofrece máis potencia que o orixinal e un tamaño máis pequeno. O hardware desta placa SBC é case o mesmo que ten Raspberry Pi Zero W, agás o tamaño e o procesador da placa.\nO procesador de Banana Pi M2 Zero é Allwinner H2 +, un procesador Quadcore de 1,2 Ghz, un procesador máis potente que o chipset de Broadcom que é de dobre núcleo e só ten un reloxo de 1 Ghz. Ademais, as medidas de Banana Pi M2 Zero é un pouco máis pequeno, 60 x 30 mm fronte a 65 x 30 mm para o Pi Zero W. Unha pequena redución de tamaño pero necesaria para moitos proxectos.\nBanana Pi M2 Zero é dispoñible en Alixpress por 15 $, un prezo máis alto que Raspberry Pi Zero W, pero tamén é certo que a potencia é significativamente maior, podendo incluso executar vídeos en 4K. Parece que esta opción Banana Pi é máis que interesante para aqueles que buscan unha tarxeta SBC pequena e poderosa e por pouco diñeiro. Non che parece?\nCamiño completo ao artigo: Hardware gratuíto » xeral » Banana Pi M2 Zero, unha interesante alternativa a Raspberry Pi Zero W\nJ.carlos Dergan f. dixo\nInteresante, saber o que pasa / as tecnoloxías e os custos do día cambian moito, moitos de nós só buscamos solucións rápidas, ás veces non importa a velocidade ou a memoria significativas, etc, no meu caso sei que o Raspberry Pi só funciona con Linux, pero Para moitos desenvolvedores interésanos as plataformas probadas, Linux, Brew, Android, etc., pero grazas pola rápida introdución ao respecto, moitas grazas polo artigo.\nCubibot, unha impresora 3D tipo FDM que pode ser túa por menos de 250 euros\nPortugal creará zonas especiais para probar e desenvolver novos drons


O inspirador 'Libro máxico do San Cibrao' - La Opinión de A Coruña\nO inspirador 'Libro máxico do San Cibrao'\nXa quixeran moitos pobos do globo terráqueo ter no seu acervo cultural un libro tan de base popular como o Libro magno do San Cibrao. Máis coñecido na variable dialectal do bable asturicense como o Ciprianillo, pois foron os "mercator", os maragatos, os que o espallaron e complementaron, a xulgar polos saberes e nomes de lugares incorporados nas súas páxinas. Tamén é ben coñecido no norte de Portugal e será como Tesouro do feiticeiro , Hectamerón, Cruz de San Bartolomeu e do San Cibrao ou como Verdadeiro tesouro de Maxia Branca e negra. Catecismo de advertencias fronte ás mañas do maligno.\nLibro dirixido a relixiosos, logo vulgarizado, transmitido copiado a man, en edicións antigas e que aínda sigue a editarse como o Antigo Libro de San Cibrao. Sobresaínte entre os grimorios, que así se lle chama aos libros de contido máxico, esotérico, atribuídos a papas, a santos, a sabios como Salomón , a magos e a apócrifos e cos que atufar ás xa de por si atractivas brétemas deste confín panteísta, priscilianista, "céltico" e da tópica Galiza Máxica. Por algo no embigo xeográfico da Galiza, nas Terras do Deza se ergue o celebrado santuario do Corpiño, enxalzando á Raíña dos Anxos (anxos bos e malos, asexuados tamén).\nObra machista, que nos mete en crenzas do pasado, arqueoloxía viva, páxinas ben ilustradas de símbolos, de acrósticos en hebreo... Repartida en tres libros cos seus correspondentes capítulos. No Libro I e no seu Capítulo I danse instrucións para combater enfermidades, aclarando "que non é xusto crer que todas proveñen dos feitizos por arte do demo...". Ofrece xeitos de exorcismos, esconxuros, "oracións pros bos espíritos", invocando a Deus e involucrando aos submisos asistentes, postos de xeonllos... No capítulo II ofrece oracións pras horas: ao medio día dedicadas á Trindade, na media noite aos Anxos Gardiáns. No Capítulo III repara na vida e nas virtudes de San Cibrao, nacido en Antioquía no século IV, de caste rica, educado na idolatría pagán, especializado en pactos co diaño, inicialmente burlándose dos consellos que lle daba o relixioso de Eusebio, quen fará que Cibrao renegue de Satán pra pasar a ser mago que mestura as artes endiañadas coas do cristianismo, especialista en mediacións amorosas. San Gregorio advertiuno de que se desvencellara, de vez, do maligno pra retirarse como asceta. Sarta de argumentos propios pra inspirar e abrir a unha novela fantástica.\nO Capítulo VI volve aos exorcismos pra botar do corpo ao diaño. O VII trata do xeito de predicir a través das cartas, a Cartomancia, mesmo da adiviñación por medio dos números e de nomes, Aritmomancia e Onamotomancia e que asegura era practicada por caldeos e polo mesmo Pitágoras, como a Astronomancia pra entender eclipses e o paso de cometas que agoiraban calamidades... Sen deixar o tema da adiviñación a través dos soños, a Oneirocricia, entre outros xeitos antigos e propios de arúspices, augures ou druídas e que conservarán as meigas... Entre diferentes mañas de sondar os arcanos do porvir: a través do aire, do lume, do fume, dos espellos, dos ovos, do renxer das árbores... Propoñendo o sistema "máis moderno" da Cartomancia, dos naipes, os que di inventados en tempos de Carlos VI de Francia , acudíndose á Baralla das Corenta, velaí o "cantareiche as corenta". Indicando o que simbolizan, por exemplo di que a a Sota de Ouros representa a quen fai a consulta... e a Sota de Espadas é unha muller de mala lingua, o Rei e o Cabalo aluden á xustiza... e sentencia que si converxe o Catro de Ouros co Catro ou Cinco de Espadas é sinal de morte inminente... namentres que si fose o Dous de Copas co Catro de Ouros anunciaría casamento.\nO Capítulo VIII instrúe a ler o sino, pola Quiromancia, isto é a través das raias das mans, previo coñecer as influencias astrais, zodiacais, mes de nacemento, as características físicas, para sentenciar que os nacidos en xaneiro son honestos e tímidos, os de febreiro terán xenio, pero pacíficos, os de marzo egoístas, sedutores... os de abril tétricos, voluntariosos, os de maio bondadosos, pousóns... os de xuño falangueiros, habilidosos... os de xullo, teimudos, atractivos; os de agosto negociantes, cutres... os de setembro vulgares e bos, os de outubro intelixentes, alegres e folgazáns; os de novembro belicosos, afeccionados aos praceres... e os de decembre esquivos. Tamén aos signos do zodíaco asígnalle cidades do mundo, entre as que non faltan as galegas, por exemplo Ourense e Santiago son Piscis, como Irlanda, Persia e Venecia... Di que Astorga é Tauro, como Verona e Tréveris... E da un calendario de días e horas fatídicas, por exemplo o 10 de xuño, ás dez da tarde ou o 13 de xullo ás once da noite... Será sobre as influencias do sol, da lúa, dos astros onde o escritor especializa os seus saberes.\nO Capítulo IX volve ao tema dos poderes ocultos e da cartomancia, de como Deus permite que o Diaño atormente ás persoas, clasifica aos diaños e ás persoas contaminadas: obsesionadas, maleficiadas, posuídas, lunáticas, fascinadas... Esténdese sobre os poderes da vara de avelaira.\nO Libro II de San Cibrao, no seu Capítulo I refírese ao San Bartolomeu, á súa cruz e aos seus poderes contra o mal de ollo. O Capitulo II fala da maxia branca e da maxia negra, e refírese a crueis ritos arredor do gato negro, torturándoo, matándoo e poñéndolle fabas en cada ollo... enterrado coa cola metida no ano... e advirte do perigo desta práctica que chama a todos os espíritos malignos... Pola contra fala da maxia do can negro, das virtudes dos fentos, do trevo. O Capítulo III refírese á preparación da cerimonia da maxia, dos instrumentos, espada, coitelos de mango branco e negro, agullas, vara, cordón de sete nos, plumas, copa, braseiros, perfumes para cada día, evocacións e pactos cos espíritos. O Capítulo IV fai mención a secretos sacados de libros antigos, con xeitos de asegurar a fidelidade, de obrigar ás mulleres a que digan todo o que van a facer ou fixeron, xeitos de ser feliz, de ligar, feitizos con sapos de ollos e boca cosidos... con morcegos... Para prever do raio, a maxia do sal, contra as serpes, pra facerse invisible, o segredo da galiña negra, a agulla pasada por un defunto, os amuletos...\nFinalmente no Libro III ofrece o xeito de desencantar tesouros e ofrece unha relación deles no Reino de Galicia, pra entoleirar a moitos buscatesouros. Recorrido pola xeografía arredor de lendas, sitios e tesouros dos mouros... Pra abondar nos secretos dun tal mago Artaphernes.


REGANOSA RENOVA A SÚA ESTRUTURA E CREA UNHA MULTINACIONAL GALEGA DA ENERXÍA | Reganosa\nREGANOSA RENOVA A SÚA ESTRUTURA E CREA UNHA MULTINACIONAL GALEGA DA ENERXÍA\nUnha empresa participada pola Xunta e polo Grupo Tojeiro controlará a partir de agora tres sociedades: a que é TSO e propietaria da terminal de GNL do porto de Ferrol e súa rede de gasodutos asociada, unha de prestación de servizos e outra de investimento en activos\nOs cambios axudarán á corporación a xerar emprego, riqueza e coñecemento, permitiranlle gañar o músculo financeiro necesario para acometer grandes retos en Galicia e afianzarán o seu modelo de expansión internacional\nCo propósito de progresar no mercado global, os accionistas maioritarios de Reganosa formalizaron a creación dunha multinacional galega da enerxía. Desde este momento, unha matriz con sede en Mugardos, Reganosa Holdco, pasa a xestionar tres sociedades: Regasificadora del Noroeste, que é xestor cualificado da rede de transporte (TSO), opera o seu propio gasoduto e posúe a terminal de GNL do porto de Ferrol; unha para a prestación de servizos, Reganosa Servicios, que xa opera a terminal de GNL de Malta, e outra para o investimento en activos, Reganosa Asset Investments.\nEsta nova estrutura do grupo axudará a Reganosa a crear emprego, riqueza e coñecemento, e contribuirá a xerar o músculo financeiro suficiente para acometer grandes retos en Galicia: a constitución do hub de gas natural licuado do noroeste ibérico e a construción dos gasodutos de conexión da comunidade autónoma co resto do sistema gasista. Ademais, permitirá consolidar o seu modelo de expansión internacional a unha corporación que xa vén desenvolvendo diversas actividades en catro continentes, así como a captar e realizar investimentos.\nA Xunta de Galicia e o Grupo Tojeiro aportaron á cabeceira do grupo as súas accións en Reganosa. De xeito que estes accionistas, ámbolos dous galegos, se reparten agora o 100 % da matriz do grupo, cuxo capital social ascende a 116 millóns de euros. Reganosa Holdco posuirá á súa vez o 100 % de Reganosa Servicios, a mesma porcentaxe que posúe de Reganosa Asset Investments e, inicialmente, un 75 % de Reganosa. A multinacional xaponesa Sojitz e maila alxeriana Sonatrach conservan nesta última empresa un 15 % e un 10 % das participacións, respectivamente.\n“A de Reganosa é unha historia de superación. Naceu para dotar a Galicia das infraestruturas gasistas que lle permitisen o acceso a unha enerxía competitiva. A terminal de GNL galega e a súa rede de gasodutos entraron en operación no ano 2007. En 2014, a compañía obtivo a certificación de xestor da rede de transporte (TSO). Co coñecemento adquirido durante este tempo, creou unha filial de servizos para compartir todo o que aprendera. Agora, con solvencia financeira, por mor de operar nun mundo cada vez máis global e consolidar o seu modelo de expansión, adapta de novo a súa estrutura e pasa a formar parte dun grupo que situará a Galicia no mapa enerxético como xa o está no téxtil, no pesqueiro e no da automoción”. Así explicou a filosofía da operación o director xeral do grupo, Emilio Bruquetas.


Investigadores galegos traballan nunha vacina terapéutica para o melanoma | Parque Tecnolóxico de Galicia\nInicio › Newsletter › Actualidade › Investigadores galegos traballan nunha vacina terapéutica para o melanoma\nO grupo do CiQUS da Universidade de Santiago (USC) que dirixe José Martínez-Costas alcanza un novo fito científico. A Asociación Española contra o Cancro (AECC), a través da súa Fundación, selecciona a investigación sobre a vacina para a inmunoterapia da melanoma como parte do seu programa Ideas Semente. O equipo do CiQUS disporá de 20.000 euros durante dous anos para avanzar neste proxecto que explora novas posibilidades das microesferas de proteínas, cuxa efectividade en vacinas antivíricas foi probada con éxito e ocupa na actualidade o eixo de investigación dunha vacina contra a COVID na que traballa o grupo.\n“No noso laboratorio creamos e desenvolvemos un método moi novo, simple, barato e rápido, para producir partículas de proteína (a escala nanométrica) e demostramos que funciona moi ben como vacina antivírica sen necesidade de usar adxuvantes químicos”. Así explica José Martínez-Costas o punto de partida da súa investigación.\nTrátase dunha metodoloxía patentada polo propio CiQUS que permite producir vacinas contra calquera patóxeno. “Nesta nova proposta, financiada pola AECC, queremos comprobar se estas partículas poden utilizarse tamén como vacinas anticancro, en particular contra a melanoma”, engadiu.\nO equipo do CiQUS contará coa colaboración dun grupo da Axencia Reguladora de Medicamentos e Produtos Sanitarios do Reino Unido que lles axudará a caracterizar o tipo de resposta inmune que producen estas microesferas, a través dun modelo de experimentación en roedores no que medirán a resposta inmune que producen as partículas.


“A enerxía eólica mariña que ven”. Antón Luaces – O Barbanza\n“A enerxía eólica mariña que ven”. Antón Luaces\nA unha distancia superior ós 10 quilómetros da costa do Cabo Ortegal, a compañía eléctrica Iberdrola pretende instalar un parque eólico mariño cuxa potencia sería de 490 MW. Debido á profundidade da zona, empregaríanse estruturas frotantes e non jacquets. O alcance ambiental deste parque -ao igual que outro das mesmas características a construir en Punta Langosteira- xa está solicitado ao Ministerio de Transición Ecolóxica. Estas peticións rexistráronse xa a pasada semana. De entrada, nin a Xunta nin a confraría de pescadores de Cariño están en desacordo cos proxectos.\nTodo este procedemento baséase nun informe de alcance ambiental elaborado pola Dirección General de Calidad y Evaluación Ambiental que será quen se encargue de establecer o contido que, no parecer da administración, debe contemplar o estudo de impacto ambiental a presentar polo promotor cando realice a solicitude de autorización administrativa do proxecto, segundo o Ministerio de Transición Ecolóxica.Para a Xunta de Galicia aínda non é o momento de falar de proxectos de eólica mariña. Francisco Conde, vicepresidente económico do goberno galego, coida que máis ben debe falarse dos seus “condicionantes” para estabelecer “as bases” do seu futuro desenvolvemento. Pero non amosou rexeitamento algún nin á localización dos parques eólicos mariños nin ao que estes poden significar para a pesca, se ben tivo a esta moi en conta cando sinalou que “estamos nun contexto de desenvolvemento da eólica mariña no que a Xunta entende que temos que posicionarnos, pero nestes momentos estamos a falar de sentar as bases do futuro do sector, non estamos falando en ningún caso de proxectos concretos”.A Comunidade Autónoma de Galicia apoia o traballo coa industria e o sector pesqueiro, tendo en conta as garantías medioambientais e a compatibilidade pesqueira.Por parte da confraría de pescadores de Cariño, directamente implicada nas consecuencias da instalación dese parque eólico mariño na zona do Ortegal, o seu patrón maior, Javier Pita López, manifestou a este xornal a súa satisfacción persoal porque unha decisión de tal calibre chegue a tomarse “canto antes mellor”. Para Pita López dese proxecto cuxa realidade dí non coñecer a fondo “só se poden desprender cousas boas. Por exemplo, xerando posibilidades para a pesca grazas a que os aeroxeradores poden servir plenamente como arrecifes artificais. Paréceme ben a ecoloxía e as eólicas mariñas proporcionan enerxias limpas. Estou totalmente a favor de que se elimine o gasóleo. No Ortegal sempre temos vento, e este é unha fonte enerxética dunha dimensión inconmensurable. Un vento que pode ser molesto en algún momento, pero cuxos efectos na produción enerxética non fan dano a ninguén, senon todo o contrario: benefíciannos a todos. Para o noso sector pesqueiro non é un problema e, particularmente, como patrón maior da confraría de pescadores de Cariño, vexo moi ben que se instale ese parque eólico na nosa zona marítima”. A Consellería de Medio Ambiente, pola súa banda, manifestou que a Xunta “lamenta que o Goberno central siga a insistir en que se avalíen proxectos de parques eólicos que, pola súa localización, están fora das áreas de desenvolvemento destes elementos previstas na comunidade galega” e que a regla xeral para a instalacións dun parque eólico en Galicia “é a de que se sitúe nunha área de desenvolvemento eólico contemplada no plan sectorial e, baseándose en esto, o Goberno xa informou desfavorablemente un total de 35 proxectos estatais que non cumpren a condición”.


Balanza comercial de produtos lácteos industriais - Campo Galego\nInicio / Leite / España arrastra un déficit de 200.000 toneladas en productos lácteos industriais\nA importación de queixos do resto da UE continúa a ser o principal punto feble, se ben no 2014 mellorou a balanza comercial neste campo\nCampo Galego - 15/04/2015\nCampo Galego 15/04/2015 10:06 a.m.\nImaxe dunha factoría italiana de queixos.\nO fin das cotas lácteas na UE pon sobre a mesa a posibilidade dun aumento da produción de leite en España, o que abre tamén un interrogante sobre como se vai comercializar ese leite. Desde o sector, mírase ó mercado interno como o primeiro reto. Segundo os últimos datos, a balanza comercial de España co resto da UE presenta un déficit en produtos lácteos industriais por riba das 200.000 toneladas, o que supón máis de 1,5 millóns de toneladas en leite equivalente.\nDurante os últimos anos das cotas lácteas, España viña tendo unha produción anual próxima ós 6,4 millóns de toneladas de leite para un consumo que superaba os 9 millóns de toneladas. Ese déficit víñase cubrindo principalmente coas exportacións europeas de leite líquido e sobre todo de produtos lácteos industriais (principalmente queixos, leite en po e manteiga).\nO pilar principal das exportacións do resto da UE a España sitúase nos queixos, con 226.000 toneladas no 2014, fronte a unhas exportacións españolas ó resto da UE de 59.000 toneladas. As exportacións a España de países como Francia (68.000 toneladas) ou Alemania (67.000 toneladas) xa superan o volume de exportacións españolas ó conxunto da UE.\nCon todo, as estatísticas europeas reflicten o dato positivo de que desde o 2012 o déficit da balanza comercial española de queixos reduciuse en 40.000 toneladas, tanto polo aumento das exportacións –principalmente de queixos curados e semicurados- como pola reducción das importacións.\nAlemania, Francia, Holanda e Dinamarca son os principais exportadores de queixos ó mercado español. O seus produtos, centrados en distintos tipos de queixos frescos, acceden a España a uns prezos, no entorno dos 3 euros o quilo, que desde o sector se analizan con recelo. A competitividade da produción europea de queixos suscita dúbidas no sector sobre as posibilidades de gañar terreo neste ámbito.\nOutro punto feble da balanza comercial española co resto da UE sitúase no leite en po. As importacións de leite en po do resto da UE superaron as 56.000 toneladas no 2014 –máis de medio millón de toneladas de leite equivalentes-, fronte a unhas exportacións de arredor de 11.000 toneladas.\nEn canto ó mercado extracomunitario, as exportacións da UE céntranse no leite en po (1 millón de toneladas no 2014) e nos queixos (700.000 toneladas), coa manteiga, con 120.000 toneladas, e co soro como produtos máis secundarios. Arxelia e China foron os principais destinos de leite en po e soro, en tanto Rusia seguiu encabezando as exportacións europeas de queixos no 2014, a pesar do veto comercial dos últimos meses do ano.\nInforme do mercado intracomunitario de produtos lácteos 2014


Lousame convoca o programa Concilia, para atención dos cativos antes das clases - Lindeiros\nLousame convoca o programa Concilia, para atención dos cativos antes das clases\nBy Lindeiros on\t 17 Setembro, 2018 Lousame\nLousame, 17 de setembro do 2018 – O Concello de Lousame abre hoxe luns o prazo de inscrición no programa Lousame Concilia, un servizo de atención e coidado de nenos e nenas de entre 3 e 12 anos no CPI Cernadas de Castro entre as 7:45 horas e o inicio das clases (9:45 horas). Como en anos anteriores, convócanse un total de 20 prazas e mantéñense os prezos nos 6 euros/mes ou 1 euro/día.\nO prazo de inscrición no programa Concilia estará aberto ata o próximo 21 de setembro no Departamento de Servizos Sociais de Lousame, en horario de 10:00 a 14:00 horas. Á hora de establecer o baremo para a admisión dos pequenos, o Concello outorgará 3 puntos a todos os menores empadroados cunha antigüidade mínima dun ano. Así mesmo, outorgaranse 2 puntos a aquelas solicitudes cos dous proxenitores empregados e 1 punto no casos nos que un dos proxenitores traballe. Tamén se outorgará 1 punto aos que non superen os ingresos establecidos para a situación socioeconómica familiar. Como novidade, este ano recibirán 2 puntos as familias monoparentais co/a proxenitor/a empregado/a.\nAxenda Bisbarra Servizos Social


O Concello porá en marcha a campaña "Vigo libre de plásticos" - Vigoe.es\nO Concello porá en marcha a campaña "Vigo libre de plásticos"\nCampaña de concienciación colectiva sobre a necesidade de eliminar os plásticos da vida diaria\n11 Julio 2019\tpor Redacción\nAbel Caballero asistiu este xoves xunto á presidenta da Deputación de Pontevedra, Carmela Silva, á presentación da campaña informativa "Experiencias Sostibles", coa que o ente provincial quere concienciar á cidadanía dos efectos dos plásticos na saúde e no medio ambiente.\nO alcalde de Vigo felicitou á presidenta da Deputación por esta acción, que se desenvolve por segundo ano consecutivo, e adiantou que dende o seu goberno están deseñando unha campaña de concienciación colectiva baixo o lema "Vigo libre de plásticos", que se iniciará despois do verán e que aspira a que sexa un exemplo en España e Europa. "Queremos que outras cidades españolas e europeas sigan esta mobilización", sinalou.\nAsí, o rexedor destacou o importante nivel de concienciación social sobre o medio ambiente e vida saudable que percibe nestes momentos no que "a gran peste se chama plásticos e están matando o planeta e o mar", polo que, dixo, "temos que actuar con contundencia. Temos que terminar cos plásticos". Así, animou á cidadanía a empregar bolsas de tela e empregar envases alternativos, biodegradables.\nAbel Caballero referiuse tamén á elaboración da ordenanza municipal que limitará o tabaco nas praias de Samil, O Vao e as Illas Cíes tras a consulta web realizada na que participaron "40.000 persoas e o 80% dixo que as querían libres do fumo de tabaco", sentenciou.


ANPA AGROMAR AGOLADA: Un proxecto europeo busca formar a pais, nais e profesores no uso das redes sociais\nUn proxecto europeo busca formar a pais, nais e profesores no uso das redes sociais\nA Consellería de Cultura, Educación e Ordenación Universitaria acolleu hoxe a primeira das reunións preparatorias do proxecto europeo Parentnets, unha iniciativa financiada polo programa Erasmus+ que ten como principal obxectivo formar a pais, nais e profesores no eido das redes sociais e o seu uso por parte dos mozos. Galicia (a través do departamento de Educación) é a encargada de coordinar este proxecto europeo no que participan Irlanda, Bélxica, Portugal, Romanía e España a través da nosa comunidade e de Cataluña.\nParentnets é un proxecto integrado por institucións de sete países e que en España se encarga de coordinar a Consellería de Cultura e Educación a través da Dirección Xeral de Educación, FP e Innovación. Trátase dunha iniciativa innovadora que vén a cubrir un eido neste ámbito a nivel comunitario, xa que ata o de agora non existían accións concretas enfocadas á educación dos adultos a este respecto.\nDeste xeito, Parentnets céntrase no uso das novas tecnoloxías por parte dos menores e trata de facer especial fincapé na detección e prevención dos riscos que poden representar para os mais novos. Está dirixido, sobre todo, a pais e nais de calquera país europeo con pouco o nulo manexo das novas tecnoloxías, e a profesores de primaria ou secundaria interesados en utilizar a seguridade en internet como materia transversal na educación dos seus alumnos.\nManual e xogo multimedia dispoñibles en cinco idiomas\nOs principais resultados deste proxecto plasmaranse nun manual e nun xogo multimedia que contribúan á prevención e solución dos posibles riscos que poidan derivarse do mal uso da Internet por parte de nenos e adolescentes. Estes materiais estarán dispoñibles en cinco idiomas: español, inglés, romanés, portugués e galego.\nO manual configurarase como un completo material de apoio para que pais, profesores e outros interesados poidan obter información sobre os sitios máis populares nos que os seus fillos se relacionan en internet, e atopen o mellor xeito de previr posibles riscos.\nO xogo multimedia estará composto de seis unidades didácticas, cada unha delas deseñada como un xogo de rol no que o xogador deberá superar tres fases: primeiro un adolescente atópase cun problema ou perigo, logo o xogador deberá adoptar o rol de pai para reaccionar ante dito problema escollendo entre varias opcións. Finalmente a aposta por unha opción ou outra determina o desenvolvemento do xogo ata que ao final se mostran os posibles beneficios ou/e riscos da elección que se fixo.\nO proceso de elaboración destes materiais farase en tres etapas, na primeira das cales se levará a cabo unha investigación preliminar sobre as redes sociais máis populares por países e unha análise das posibles ameazas segundo os diferentes tipos de ferramentas e páxinas en liña. Cos datos compilados elaborarase un informe ao respecto. Xa nunha segunda etapa desenvolverase unha páxina web na que se verterá toda a información e, por último, daranse a coñecer o manual e o xogo.


"Pontevedra non necesita das touradas para nada, o que fan é danar a imaxe da cidade" - Praza Pública\nEntrevista | Borxa González\n"Pontevedra non necesita das touradas para nada, o que fan é danar a imaxe da cidade"\nPontevedra ten unha cita coa súa historia\n"Esperamos que dentro de pouco xa non se teña que falar de Pontevedra pola feira taurina"\nxoves 2, agosto 2018\nPontevedra volve acoller en agosto a súa feira taurina, pero reducida a só dous días\nA Deputación declara Pontevedra libre de touradas e dá outro paso na abolición en Galicia\nsábado 26, setembro 2015\nEsta fin de semana celébrase unha nova edición da Feira Taurina de Pontevedra, este ano reducida a unicamente dúas touradas, cando en anos anteriores consistía de tres e mesmo catro corridas. Coincidindo coa feira, está convocada tamén a xa habitual manifestación antitaurina, que nos últimos anos veu sumando cada vez máis participación e impacto na cidade.\nA redución da feira taurina a unha única fin de semana, e a escasa asistencia á becerrada que o pasado sábado serviu como anticipo é interpretada por Touradas Fóra de Pontevedra como síntomas da progresiva decadencia do mundo do touro na cidade. Unha decadencia en termos de apoio popular, na venda de entradas e tamén no apoio institucional, sobre todo despois de que no ano 2015 a Deputación de Pontevedra eliminase todas as axudas públicas que recibían os empresario taurinos.\n"Cada ano vai menos xente, a pesar de ser a única feira taurina de Galicia e a única gran feira de todo o noroeste da Península"\nA marcha convocada para este sábado 10 (Praza da Peregrina, 20 horas) conta co apoio de máis de 130 colectivos e organizacións sociais e preséntase con dúas grandes reivindicacións, unha dirixida á Xunta de Galicia e outra ao Concello de Pontevedra. Á Xunta demándalle a modificación da Lei de Protección Animal, que fai unha excepción cos espectáculos taurinos; a entidade insta ao Goberno galego a avanzar no camiño da abolición das touradas, como xa fixeron Canarias, Cataluña e Baleares, aínda que posteriormente o Tribunal Constitucional declarou inconstitucionais as normas catalá e balear.\nAo Concello de Pontevedra pídelle que poña fin ao convenio que mantén cos propietarios da praza de touros para a utilización da instalación durante a Feira Franca, un acordo polo que todos os anos lle entrega 30.000 euros aos empresarios taurinos, unha cantidade que o colectivo cualifica como "subvención indirecta", e á que hai que sumar o que se recada nas cantinas do coso taurino durante eses días.\nO manifesto de Touradas Fóra de Pontevedra será lido nesta ocasión pola comunicadora e actriz Baia Fernández. Falamos con Borxa González, un dos voceiros da entidade.\nQue espectativas tedes para a manifestación do sábado? Percibides un apoio maior na cidade ás demandas de Touradas Fóra de Pontevedra?\nConstatamos que esta reivindicación ten cada vez máis apoio social. O debate social témolo gañado a día de hoxe, porque a maioría da poboación de Pontevedra está en contra das touradas e as touradas xa non forman parte fundamental das festas da cidade. Hai algúns anos para moita xente era imposible pensar unhas Festas da Peregrina sen touros e isto xa non é así. Mesmo as peñas están indo a menos, e nelas a parte taurina é cada vez menos importante. Foi mudando tamén o papel de determinados medios de comunicación locais; antes non nos facían caso, non publicaban nada sobre as nosas mobilizacións, e agora si comezan a facelo.\n"Hai algúns anos para moita xente era imposible pensar unhas Festas da Peregrina sen touros e isto xa non é así"\nTemos que loitar contra unha certa pasividade da xente. A sociedade galega non detecta as touradas como un gran problema, porque a súa presenza é practicamente anecdótica. Hai moita xente que está en contra das touradas, pero non se mobiliza ou non coñece a nosa loita, porque non percibe que o problema sexa tan grave.\nA redución da Feira Taurina de tres a dous días ou a baixa asistencia á becerrada da pasada fin de semana son mostras de que a afección ás touradas está decrecer?\nÉ un síntoma clarísimo de debilidade. Nós analizámolo así, pero tamén o fai o mundo taurino. Cada ano vai menos xente, a pesar de ser a única feira taurina de Galicia e a única gran feira de todo o noroeste da Península. Cada ano a súa dimensión é menor: este ano vai haber unicamente unha fin de semana de touradas, máis unha becerrada previa. E esta becerrada non foi quen de encher nin sequera o 30% do aforo da praza, a pesar de repartir un gran número de entradas de balde.\nA loita e o traballo que levamos facendo dende hai anos conseguiu concienciar a moita xente. Outro factor clave foi o feito de que nos últimos anos os empresarios taurinos foron perdendo moitas axudas económicas da administración. Sobre todo a que deixaron de recibir da Deputación de Pontevedra no ano 2015, pois durante o mandato de Louzán era a principal institución valedora das touradas.\n"O ano que vén hai eleccións autonómicas e será unha oportunidade para que as forzas políticas que están en contra das touradas sumen maioría e se poida revisar a lei para abolilas"\nFacedes fincapé en que, ao cabo, a decisión de abolir as touradas depende dunha lei que debe aprobar o Parlamento galego. No artigo que publicaches o outro día incidías neste senso na importancia das eleccións do vindeiro ano. Vai estar aí a clave?\nA loita antitouradas conseguiu moitos avances nos últimos anos, pero somos conscientes que a clave segue estando na posición do Goberno galego. Se hoxe aínda hai corridas de touros é porque a Xunta o permite, porque o PP o permite a través da súa Lei de Protección Animal, que introduce unha excepción para as touradas. O ano que vén hai eleccións autonómicas e será unha oportunidade para que as forzas políticas que están en contra das touradas sumen maioría e se poida revisar esa lei para abolilas.\nA outra gran demanda diríxese sempre ao Concello de Pontevedra, polo convenio que aínda mantén cos propietarios da Praza de Touros. Que importancia ten este convenio para o mantemento das touradas na cidade?\nNós dixemos xa moitas veces que non entendemos que un concello coma o de Pontevedra, que foi dando tantos pasos para retirar os privilexios dos que gozaba o lobby taurino, non sexa capaz de eliminar este convenio. É certo que a contía do convenio foi reducida, pero segue sendo unha achega de 30.000 euros, aos que hai que sumar os que recadan grazas a que o Concello lles permite abrir as cantinas durante a Feira Franca, o que pode supor outros 30.000 euros. Ademais, o Concello permítelles facer uso do espazo público para promocionar un espectáculo de crueldade animal. Por iso, tamén lle pedimos que denegue este uso do espazo público para a publicidade das touradas, como tamén llo demanda o BNG ao Concello de Vigo.\n"Pensamos que hai alternativas, e que o convenio, que consideramos que constitúe unha subvención indirecta, pode ser eliminado"\nMantedes algún tipo de interlocución co Concello? Que é o que argumentan?\nNo tema da interlocución somos críticos tamén, porque pensamos que entre o Concello e o noso colectivo debería haber unha interlocución fluída e habitual, e o certo é que non a hai. Nas veces que si puidemos falar con eles, dende o Concello argumentaban que ese convenio non é unha subvención ás touradas, senón que o pagamento dese alugueiro é unha necesidade para a cidade durante a Feira Franca, porque hai unha concentración de xente tan grande que é necesaria sacala do Casco Vello para outros sitios, neste caso para a Praza de Touros. Nós pensamos que si hai alternativas, e que o convenio, que si consideramos que constitúe unha subvención indirecta, pode ser eliminado. Sabemos que a eliminación do convenio non suporía necesariamente a fin das touradas en Pontevedra, pero si contribuiría a cercar o lobby taurino e a seguir quitándolle privilexios.\n"Sabemos que a eliminación do convenio non suporía necesariamente a fin das touradas en Pontevedra, pero si contribuiría a cercar o lobby taurino"\nDende os colectivos antitaurinos levades tempo incidindo ademais na mala imaxe que as touradas xeran da cidade de Pontevedra. As touradas prexudican á cidade?\nÉ unha sensación crecente en Pontevedra, que levamos detectando nos últimos anos, pero que se fixo máis intensa nos últimos meses, por exemplo co Mundial de Triatlón. Demóstrase que Pontevedra non necesita das touradas para nada, todo o contrario, pois o que fan é danar a imaxe da cidade. Sobre todo a xente que vén de fóra de España non pode entender como aquí se pode permitir este tipo de actividades, en pleno século XXI. Pontevedra ten moito que ofrecer, non só a nivel arquitectónico, co seu casco vello, pero tamén a nivel cultural co Culturgal, ou deportivo co Triatlón. Unha oferta que atrae a moita máis xente que as touradas, que ademais danan a imaxe da cidade. O Culturgal ou o Triatlón unen a toda a cidade, e en cambio as touradas a dividen.\nXa se pode ir á praia, con catro metros entre parasoles e queixas pola limitación da capacidade provocada pola preamar\nAs praias da costa atlántica e cantábrica (a diferenza das do Mediterráneo) teñen grandes mareas, e o Ministerio de Sanidade insta a calcular o espazo dispoñible en base ao tamaño do areal coa marea alta, o que limitaría moito o acceso en moitos lugares de Galicia\nVeciñanza pide á Fiscalía que investigue o incendio no vertedoiro compostelán de Miramontes\nA Plataforma de Afectados polo Vertedoiro Santiago-Miramontes destaca que non é o primeiro incidente deste tipo que se produce e advirte do "risco" que supón a polémica instalación.


Fomento investirá preto de 400.000 euros para mellorar a estrada N-555\nSociedade • 28/05/2015\nA estrada que comunica Redondela co aeroporto de Peinador dotarase de beirarrúas en varios tramos e no seu inicio instalarase un semáforo co obxectivo de mellorar a seguridade viaria nun tramo cunha alta intensidade de tráfico. Veciños e concello levan anos demandando que se acometan diferente obras de mellora no vial.\nOs veciños de Cedeira e Negros residentes na contorna da estrada N-555 (Redondela-Peinador) verán atendidas parte das súas demandas logo de que o Ministerio de Fomento aprobase o proxecto de mellora cun orzamento base de licitación de 388.858 euros.\nA actuación consistirá na construción de beirarrúas en varios puntos da estrada como na contorna da igrexa e o centro cultural de Santo Estevo de Negros, onde hai varias curvas moi pechadas e de escasa visibilidade. En concreto, a actuación afectará a tres tramos entre os puntos quilométricos 1,8 e 3. O proxecto inclúe construción dun paso de peóns con semáforo na rotonda das Cardosas, ao comezo da estrada.\nA Demarcación de Estradas do Estado en Galicia iniciou o trámite de información pública dos bens e dereitos afectados por esta actuación, cuxos propietarios disporán dun prazo de vinte días hábiles para presentar as súas alegacións a partir da data de publicación do anuncio no Boletín Oficial do Estado.


Fabiola García asegura que Galicia non deixará de pelexar contra a pandemia e non vai dar nin unha soa vida por perdida\n3 abril, 2020 3 abril, 2020 Noticias Xunta de Galicia\nO Goberno galego defende que actuou con prevención e contundencia desde a declaración de emerxencia sanitaria e seguirao facendo naqueles casos que sexa necesario\nSuspendeu a actividade nos centros de día, sociocomunitarios e ocupacionais; a actividade en todas as escolas infantís; e todas as visitas en residencias agás casos extraordinarios debidamente xustificados\nTrasladou a tutela de todas as residencias de Galicia ás áreas sanitarias e creou centros integrados para ofrecer unha mellor atención sociosanitaria ás persoas usuarias\nInterveu dúas residencias privadas ante o elevado número de casos rexistrados para garantir a calidade asistencial dos mesmos\nRepartiu 530.000 mascarillas, 12.000 botes de xel hidroalcohólico, 354.000 guantes, 2000 gafas e pantallas protectoras e 65.000 batas, mandís, gorros e calzas\nAprobou un Plan social de continxencia cun teléfono social á disposición das persoas que precisen apoio; un seguimento telefónico dos usuarios de centro de día e ocupacionais; o reparto de comida a domicilio; e un correo electrónico para detección rápida de situacións de risco\nO Plan complementouse cunha axuda económica para as nenas e nenos beneficiarios dunha bolsa de comedor das escolas infantís, aprobouse un Servizo de Axuda no Fogar (SAF) extraordinario; suspendéronse as cotas das escolas infantís, centros de día e ocupacionais; e aprobouse a maior orde de entidades sociais da historia\nA conselleira de Política Social, Fabiola García, asegurou hoxe que Galicia pelexará con todos os seus recursos e con todas as súas forzas para protexer e coidar a todas as galegas e galegos, teñan a idade que teñan. Fíxoo durante a súa comparecencia no Parlamento autonómico para informar sobre as medidas que adoptou o seu departamento para facer fronte ao coronavirus.\nFabiola García sinalou que, ante a dor que provoca esta pandemia, as institucións deben afrontar a situación desde o realismo e a responsabilidade. Así, puntualizou que as residencias de maiores e de persoas con discapacidade son un lugar no que conviven moitas persoas e manteñen un contacto diario e directo cos seus coidadores polo que, ao igual que outros espazos, non son inmunes ante o virus.\nMalia a todo, aseverou que as familias poden ter a seguridade de que a Xunta de Galicia non dubidará en tomar as medidas que sexan necesarias para garantir a calidade asistencial en todos os centros residenciais e para iso actuará con contundencia naqueles casos nos que sexa preciso.\nPlan social de continxencia\nA conselleira de Política Social concretou as medidas impulsadas desde o seu departamento desde a declaración da emerxencia sanitaria. Así, expuxo que foi no primeiro Consello da Xunta, trala declaración da emerxencia sanitaria, cando se aprobou un Plan social de continxencia dotado de medidas para atender ás persoas e aos fogares máis vulnerables.\nUnha delas é o teléfono social que está á disposición das persoas que teñan dúbidas básicas, que necesiten acompañamento ou atención psicolóxica. En segundo lugar, realizouse un seguimento telefónico aos 14.400 usuarios de centros de día e ocupacionais e o reparto de comida a domicilio. E, por último, un correo electrónico para a detección rápida de situación de risco, atencionsocialemerxencia@xunta.gal, e para resolvelas da man cos servizos sociais de base.\nEste plan de continxencia foi reforzado a semana pasada con outras medidas. Conxuntamente coa Consellería de Educación, aprobouse unha axuda económica para os nenos con bolsa de comedor da súa escola infantil, colexio ou instituto. Así mesmo, o Consello da Xunta de hoxe vén de aprobar un Servizo de Axuda no Fogar (SAF) extraordinario, dotado de 6M€; a exención das cotas das escolas infantís, centros de día e ocupacionais para a metade do mes de marzo e do mes de abril; e a maior orde de axudas ás entidades sociais da historia de Galicia, de 18,3M€.\nPrevención e contundencia\nFabiola García subliñou que ante unha situación inédita como esta, o Goberno galego actuou con prevención e contundencia. Así, o pasado 13 de marzo, cando en Galicia había cero casos de coronavirus nas residencias de maiores, a Xunta publicou o primeiro protocolo con instrucións a seguir en todos os centros de servizos sociais.\nNeste documento recollíase a suspensión das actividades de todos os centros sociocomunitarios, ocupacionais e centros de día; a suspensión das actividades en todas as escolas infantís de Galicia; a limitación de visitas a todos os centros residenciais para as persoas de idade avanzada ou con algún tipo de patoloxía; e a dotación aos profesionais das residencias e do Servizo de Axuda no Fogar (SAF) de instrucións claras e precisas sobre como minimizar o risco de contaxio.\nCoa declaración do Estado de Alarma, a Xunta endureceu as medidas e elaborou e difundiu unha ampliación do protocolo na que se incluía a supresión total das visitas ás residencias, agás en casos extraordinarios e debidamente xustificados. Así mesmo, cando unha semana despois o Goberno de España publicou no Boletín Oficial do Estado (BOE) o seu propio protocolo, tamén foi trasladado aos centros residenciais da Comunidade.\nTutela e intervención de residencias\nSeguindo esta prevención e contundencia, a conselleira sinalou que a Xunta aprobou o martes 24 de marzo a tutela, por parte da autoridade sanitaria, de todas as residencias de Galicia, tanto públicas como privadas. Ademais, puxéronse en marcha dúas residencias integradas, nas que ofrecer unha atención sociosanitaria ás persoas que se contaxiaron de coronavirus nas súas residencias.\nDeste xeito, e gracias á colaboración dos profesionais sanitarios e de moitos traballadores e traballadoras dos centros de día, puxéronse en marcha desde cero dúas residencias integradas: a dos Milagros, en Baños de Molgas e a de Porta do Camiño, en Santiago de Compostela. Unha decisión pioneira que foi replicada noutras comunidades como o País Vasco, a Comunidade Valenciana ou Cantabria.\nAsí mesmo, naqueles casos nos que o elevado número de casos fixo inviable o traslado das persoas contaxiadas, como foi o caso da residencia Barreiro, en Vigo, e a residencia de Cangas, a Xunta decidiu intervir estes centros en canto tivo o resultado das probas para garantir a calidade asistencial dos mesmos.\nSubministro de material\nA conselleira tamén trasladou a preocupación constante dos profesionais das residencias polo subministro de equipos de protección. Unha situación agravada, sinalou, polos continuos cambios de opinión do Goberno central, que nun primeiro momento asumiu o subministro centralizado para finalmente trasladar a responsabilidade ás comunidades autónomas.\nDe igual xeito, lamentou que a Vicepresidencia de Dereitos Sociais do Goberno central prometera nunha comunicación a todas as comunidades autónomas a actuación do Exército nas residencias, para aclarar días despois que tan só realizarían labores de desinfección.\nAsí as cousas, Fabiola García concretou que, gracias ao esforzo da Xunta de Galicia e da sociedade civil galega, repartíronse 530.000 mascarillas, 12.000 botes de xel hidroalcohólico, 354.000 guantes, 2.000 gafas e pantallas protectoras e 65.000 batas, mandís, gorros e calzas para completar os equipos de protección.\nAgradecemento aos profesionais\nDurante a súa comparecencia, a conselleira agradeceu a vocación e dedicación que veñen demostrando os profesionais que traballan en centros de toda Galicia porque téñense convertido, asegura, nun dos símbolos da loita contra esta pandemia. Así mesmo, asegurou que ten comprobado a calidade dos coidados que reciben as persoas maiores nestes centros nos que se crea un ambiente familiar.\nPor ese motivo, amosou a súa preocupación polo intento dalgúns sectores, sinalou, que tratan de utilizar esta pandemia para emprender unha causa xeral contra as residencias de maiores de Galicia. Neste sentido, criticou que se pretenda empregar esta situación para emprender batallas ideolóxicas que pouco ou nada importan aos galegos.\nPor último, detallou os últimos datos coñecidos sobre casos detectados en residencias de maiores: 441 usuarios e 16 traballadores. Así mesmo, explicou que 49 residentes perderon a vida, 27 no propio centro e 22 no hospital. Con respecto ás residencias de atención á discapacidade, rexistráronse 46 casos en usuarios e 38 en traballadores que deron positivo e están illados nas súas casas. En definitiva, resumiu, 487 casos totais entre os usuarios, o que supón 2% do número total de prazas.\nPreviousEl Dépor conecta con sus mayores\nNextSanidad defendió que «no tiene ningún sentido» usar mascarillas y ahora lo pedirá a toda la población


Fazañas: O Castro de récord asalta a Terceira División\nDiego Pardeiro Morado ‘Dumi’ formaba parte daquel conxunto histórico. Un dos cadros de xogadores «máis baratos da categoría pero moi bo». «Só cobrábamos por primas», engade. Hai uns meses marchaba Hugo Buide, dianteiro do pobo, buscando uns retos que na súa terra xa non podía vivir. Aínda así, na súa memoria perdura aquel equipo. Do que seguramente non se olvide na vida. «Eramos unha familia, levabámonos todos xenial dende Iván González ata os sub23. Fixeramos que un grupo de xente da zona sen ser de grandes capitais», comenta.\n«Comezamos movéndonos entre os postos do sexto ao décimo. Non terminabamos de arrincar«, relata Dumi. Pero se as cousas ían mal «sempre había bo rollo no vestiario». Pedro Díaz, sábeo ben. Aínda recorda a derrota por 1-0 ante o Bertamiráns, un rival directo. «Saín tralo descanso por lesión dun compañeiro. Na estratexia nunca subía a rematar o balón parado pero como ese día xa estaba preparada, non se modificou e eu entraba a rematar no lugar do compañeiro ao que substituira. Con 0-0 no marcador, estando completamente só rematei fóra dous balóns peinados ao segundo pau. Para acabar o meu partido, no tempo de desconto cometín un penalti por unha man. Gol. 1-0 e derrota. Estaba afundido no vestiario sentíndome o único culpable da derrota. Pero todos os membros do equipo viñeron animarme e decirme que isto non era o final. Algo que demostra o valor humano deste grupo».\nO grupo viviu un momento deses que ou te afunden, ou te fan aínda máis forte. Así foi. Marcos Veiga deixou o banquiño e alá foi o Castro sen adestrador a Laracha. A visitar a un conxunto que, por aquelas, contaba cunha vantaxe de cinco partidos sobre os chairegos. «Gañamos por 2-3 cun gol no desconto. Con Omar e Suso Orxás medio dirixindo dende a bancada, xa que non podían xogar ese partido. Ata eles saltaron ao campo a celebralo», resume Dumi.\nÁ semana seguinte poñíase aos mandos Iván Lamas. El non era a primeira opción do club. «Eu era o adestrador do porteiros con Marcos Veiga. Fixera un amago xa de irse e á segunda marchou. Chamáronme un martes para empezar ese mesmo día a adestrar. A primeira opción era David Páez e non saira adiante», recoñece. Con el quedou Brais Prados, que ocupou o cargo de segundo adestrador con ámbolos dous técnicos. «A miña idea era marchar porque eu chegara con Marcos. Iván insistiu en que quedase con el. Xa nos coñecíamos ben».\nUn dúo que fixo crecer a ilusión e a confianza dos seus xogadores. «Dende o primeiro adestramento víronse sensacións boas. Recordo que Diego Novo dixera que non tivera unha sesión así en anos», comenta Iván Lamas. «Víase un grupo moi enchufado, con moitas ganas e moi fácil de adestrar», engade Brais. «Só cambiou o feito de ter adestramentos máis curtos e máis intensos. O vestiario pasou de estar revolucionado a máis calmado. O bo ambiente é fundamental. Pero sen bos xogadores non ganas. Tiñámolos e xusto recuperamos a Omar«, sinala Iván.\nAí reside o pistoletazo de saída para «unha segunda volta espectacular», como a cualifica Dumi. «En moi poucos partidos contra os de arriba iamos por diante ao descanso. Eses equipos non estaban acostumados a sufrir e íanse dos partidos nas segundas partes e nós iamos para arriba. Nunca perdíamos o equilibrio«, dice Iván Lamas. Así foron chegando os puntos para escalar semana a semana na táboa. Ata firmar as famosas vinte e seis xornadas sen perder (varias delas xa viñan da época de Marcos Veiga) para rematar campións. «Vinte e seis encontros, dende o 1 de novembro que perdimos 0-2 co Paiosaco ata a ultima xornada de liga», explica Brais Prados.\nUnha derradeira xornada na que caían na casa ante o Xallas, sen nada máis que os puntos en xogo. Xa que o ascenso firmouse na penúltima data. Nun derbi ante o Chantada no que os chairegos venceron por 0-3 con goles de Omar, Iván González e Hugo Buide. Un Buide que non puido festexar o título ligueiro a semana seguinte. «O día da festa do ascenso acabei no hospital porque me abriron a cabeza contra o Xallas. Non puiden celebrar cos compañeiros, con gaiteiros e todo tocando e quedei sen nada». Un final alternativo e triste para unha historia que só esconde ledicia para este pequeno pobo da Terra Chá e o seu orgulloso equipo de fútbol.\nDumi: «O ano máis bonito e importante da nosa carreira deportiva, máis incluso que o ano de Terceira. E mira que tamén ascendín co Ribadeo. Iamos domingo a domingo. Aínda o falamos eses antigos compañeiros, que é algo moi difícil de volver ver».\nPedro Díaz: «Só podo dar as grazas a todos os integrantes daquel grupo. Por poder vivir un soño que desde logo non entraba nas miñas mellores expectativas».\nHugo Buide: «Conseguir vinte e seis partidos seguidos sen perder é algo moi compricado no fútbol de hoxe. Máis aínda con cinco homes do pobo».\nanécdota ascenso hugo buide iván lamas pedro diaz preferente\nPost AnteriorAmor a dous toques: José Antonio Fernández e Iván Abel\nSeguinte PostQue pasará co fútbol base?